S'ischedas it'hat factu Sant'Andria

S'ischedas it'hat factu Sant'Andria!
Bi nd'hat pro lu pistare intro su nicciu
et segareli s'ossu de s'ispicciu,
et fagherli sa entre che tazeri:
santu gasi margone et trampuleri
non nd'hapo idu mai in vida mia.

S'ultima notte de su mese sou
hat fatt'ispasimare sos pizzinnos
cun chiterra et sonaza fatt'a nou,
tribides, labiolos et tintinnos
chi cunvertiat in suppa et in brou
sa testa de ognune in duos sinnos
fastizende a chicchaju volenteri
a s'iscuru sa dulze melodia.

Cadaunu sa porta l'hat serradu
pro cuddu raminaju musicale;
da ch'hat bidu su mundu retiradu
hat abbertu su Monte frumentale
cun zertu grimaldellu cuncordadu
chi faghet currer dogni ferrisciale
et dogni porta serrat et abberit
senza bisonzu de filosofia.

Da chi hat abbertu su Monte serradu,
ch'est arrividu a su bramadu situ,
subitu cun lestresa et cuidadu
hat azzesu unu muculu beneittu
et totu sos chizolos hat giradu
mirende sas colunnas de granitu,
et finalmente hat bidu volonteri
su trigu nettu cun tanta allegria.

Da ch'hat bidu sos ranos de su trigu
comente sos massaios l'hana gittu
hat imbiadu un'anghel'a s'amigu,
a Santu Bartolomeu poverittu,
de benner prontamente et cun disbrigu
chi nde teniat grande nezzessitu;
et pro mancanzia de pinna et tinteri
non l'avvisesit cun calligrafia.

S'angelica imbasciada sobrumana
hat fattu grave motu et pensamentu:
si leat su muccaloru de sa lana
su santu, et partit prontu in su momentu
qui teniat de fae una mesana,
o forsis de pius ndet haer tentu;
iss'in sa janna che un'uscieri
isettende sa santa compagnia.

«Ite bisonzu tenes, caru amigu»
li nesit «ch'has mandadu cust'avvisu?».
Rispondet: «Su bisonzu est qui su trigu
si devet giugher totu in Paradisu,
et si non lu leamus cun disbrigu
manzanu chito hat esser divisu
ca su commissariu innantieri
hat avvisadu pro sa massaria.

Si nois lu lassamus a cras sera
pro zertu lu dividini manzanu,
has a bider sos saccos in aera
chi non nd'hant a lassare mancu ranu;
como duncas chi semus a manera
cun cussu muccaloru tou canu
leamus su chi faghet ministeri,
et issos chi si tirent sa corria!».

Appuntu chi su fattu hant combinadu
hana dadu prinzipiu a carrare,
tando a Santu Jagu hant avvisadu
pro enner cun su saccu pro aggiuare;
custu benzesit prontu cun cuidadu,
furiosu derettu a pienare:
tantu hat pienu chi su trinzilleri
in su presolzu istare non podiat.

Custu santu rumbosu et anchi tortu
non podiat su saccu concollare:
senza arrivire a su celeste portu
fit resu et non podiat pius andare,
totu quantu in suore fìt isoltu
subta su pesu appuntu de crepare;
et quasi quasi teniat ministeri
de li dare a s'ischina una segnia.

Tando a perissu est istadu carrende
Santu Bartolomeu sempr'a solu,
et Sant'Andria in piatta sonende
andat et torrat cun su labiolu,
et i su trigu sempre minimende
senza toccare fae ne basolu.
Cantat su puddu et cumplit su raseri,
serrant sa janna et si nd'andana ia.

Ad su manzanu sa commissione
andat zelante pro distribuire,
et miradu su poveru muntone
de su trigu: non b'hat ite partire;
si maravigliant de sa funzione
gasi suzzessa et non podent ischire
cale det esser sa manu lezeri
ch'hat fattu lestra et bella polizia,

«Chie det haer fattu custu fultu,
chie hat apertu su Monte serradu?
Impossibile ch'istet sempr'occultu,
devet benner su fattu iscobiadu»;
et rispondesit su populu istultu:
«Sant'Andria su trigu l'hat leadu,
et queriat ligadu a presoneri,
cun Santu Bartolomeu in cumpagnia.

Leadelu et giughidelu a presone,
già est addaisegus de s'altare,
intro sa tana che i su mazzone;
cantu su sole ch'istat a calare
in abidu longu et negru che tittone
bessit solu sa notte pro sonare:
cando si estit a carabineri,
cand'est bestidu a puzone 'e istria.

Faeddadeli totu senza velu;
mazzone canu, ladru et assassinu,
o nde torret su trigu dai su chelu
et lu ponzat de nou in magasinu,
o attrozzadelu et jughidechelu
a piangher sa pena in su destinu,
dadelu in manu a unu brigadieri
chi ndeli boghet sa pedde in corria».

Santu gasi margone et trampuleri
non nd'hapo idu mai in vida mia.